‘ทรีซิกตี้ไฟว์’บุกเชียงใหม่ทำ204ป้ายติดแท่นน้ำดื่ม
ทรีซิกตี้ไฟว์ ได้งานใหญ่ที่ จ.เชียงใหม่ สร้างป้ายโฆษณา 204 ป้าย ติดตั้งแท่นน้ำดื่มอีก 50 จุด
1 มิ.ย. 2556

ทรีซิกตี้ไฟว์ ได้งานใหญ่ที่ จ.เชียงใหม่ สร้างป้ายโฆษณา 204 ป้าย ติดตั้งแท่นน้ำดื่มอีก 50 จุด
บริษัท ทรีซิกตี้ไฟว์ (TSF) แจ้งตลาดหลักทรัพย์แห่งประเทศไทย ว่า บริษัทได้ลงนามในสัญญาตกลงโอนสิทธิเรียกร้องกับบริษัท เอ็ม.อาร์.เอ. เพื่อรับโอนสิทธิภายใต้สัญญาก่อสร้างป้ายโฆษณาประชาสัมพันธ์ 
โดยยกกรรมสิทธิ์ให้เทศบาลนครเชียงใหม่ลงวันที่ 14 ธ.ค. 2544 และสัญญาการให้เอกชนเข้ามามีส่วนร่วมในการติดตั้งแท่นน้ำดื่มเพื่อประชาชนและการโฆษณาประชาสัมพันธ์ลงวันที่ 28 ธ.ค. 2553 ตลอดจนเอกสารเพิ่มเติมแก้ไขสัญญาทั้งหมดที่เกี่ยวข้อง
ทั้งนี้ ภายใต้สัญญาดังกล่าว บริษัทมีสิทธิขายและติดตั้งป้ายโฆษณาประชาสัมพันธ์ในเขตเทศบาลนครเชียงใหม่จำนวน 204 ป้าย พร้อมทั้งมีสิทธิขายและติดตั้งแท่นน้ำดื่มเพื่อประชาชนและการโฆษณาประชาสัมพันธ์ในเขตเทศบาลนครเชียงใหม่จำนวน 50 จุด ตั้งแต่วันที่ 1 มิ.ย. 2556 เป็นต้นไป ซึ่งจะครบกำหนดระยะเวลาในวันที่ 31 มี.ค. 2563 และวันที่ 30 มิ.ย. 2563 ตามลำดับ โดยบริษัทต้องชำระค่าตอบแทนรายปีให้กับเทศบาลนครเชียงใหม่
ปัจจุบันบริษัทอยู่ระหว่างการเพิ่มทุน 700,202,676 หุ้น โดยผู้ถือหุ้นเดิมใช้สิทธิจองซื้อในสัดส่วน 2 หุ้นเดิมต่อ 1 หุ้นใหม่ ในราคาเสนอขาย 0.75 บาทต่อหุ้น และเป็นปัจจัยหนึ่งที่กดดันให้ราคาหุ้นในตลาดปรับตัวลงอย่างมาก จากที่เคยซื้อขายสูงกว่า 3 บาท วันที่ 31 พ.ค. ปิดที่ระดับ 1.92 บาท ลดลง 0.10 บาท หรือ 4.95% มูลค่าการซื้อขายมากถึง 74.32 ล้านบาท
นอกจากนั้น บริษัทกำลังพิจารณาที่จะขายหุ้นให้กับนักลงทุนเฉพาะเจาะจง (พีพี) เพื่อให้เข้ามาเป็นพันธมิตรในการขยายธุรกิจ
สำหรับราคาหุ้นของบริษัทปรับตัวลง สวนทางกับปัจจัยพื้นฐานที่ดีขึ้น โดยผลการดำเนินงานงวดไตรมาสแรกปี 2556 พลิกมามีกำไรสุทธิ 9.94 ล้านบาท เปรียบเทียบกับช่วงเดียวกันปีก่อนที่มียอดขาดทุนสุทธิ 27.47 ล้านบาท